La Llei 6/2001, de 31 de maig, d'ordenació ambiental de l'enllumenament per a la protecció del medi nocturn, té com a objectiu, entre d'altres, mantenir al màxim possible les condicions naturals de les hores nocturnes, en benefici de la fauna, la flora i els ecosistemes en general.
L'article 5 de la Llei 6/2001, de 31 de maig, estableix que el territori de Catalunya es divideix en quatre tipus de zones de protecció en funció de la vulnerabilitat del medi nocturn a la contaminació lumínica.
El Mapa de la protecció envers la contaminació lumínica a Catalunya és l'instrument que reflecteix aquestes zones.
L'article 7 del Decret 190/2015, de 25 d'agost, de desplegament de la Llei 6/2001, de 31 de maig, estableix els supòsits i procediment de modificació del Mapa de la protecció envers la contaminació lumínica a Catalunya.
La Resolució TES/1536/2018, de 29 de juny, aprova el Mapa de la protecció envers la contaminació lumínica a Catalunya.
El 4 de febrer de 2016, la directora del Parc Nacional d'Aigüestortes i Estany de Sant Maurici sol·licità a la Direcció General de Qualitat Ambiental i Canvi Climàtic assistència tècnica per a la protecció del Parc envers la contaminació lumínica amb l'objectiu d'augmentar la qualitat del seu medi nocturn i protegir els seus valors naturals.
La Direcció General de Qualitat Ambiental i Canvi Climàtic ha avaluat les condicions del medi nocturn de la zona i ha determinat que disposa d'àrees amb una qualitat del cel nocturn qualificada com a molt bona o excel·lent.
Tenint en compte que és una zona de gran valor natural, és d'interès del Departament de Territori i Sostenibilitat que el Parc Nacional tingui una protecció ambiental adequada envers la contaminació lumínica.
La contaminació lumínica és un fenomen que té efectes a llarga distància, per la qual cosa cal disposar al voltant del Parc d'una zona tan extensa com sigui possible, en la qual l'enllumenat exterior sigui d'unes característiques determinades que minimitzin l'impacte sobre el medi nocturn.
Amb aquesta finalitat, la Direcció General de Qualitat Ambiental i Canvi Climàtic va considerar que la millor opció per donar al Parc Nacional la protecció ambiental adequada envers la contaminació lumínica era la fixació d'un punt de referència amb la corresponent àrea d'influència, d'acord amb el que preveu l'article 6 del Decret 190/2015, de 25 d'agost.
El territori del Parc i la seva zona perifèrica ja estan classificats com a zona de protecció màxima envers la contaminació lumínica E1 pel fet de ser àrees incloses al Pla d'espais d'interès natural (PEIN), però els principals focus potencialment contaminants de llum es troben a les àrees urbanes, on hi ha activitat antropogènica, per la qual cosa és especialment important incloure en la zona de protecció màxima tot el territori d'aquests municipis.
En data 24 d'octubre de 2018 es publicà al DOGC 7733 l'anunci pel qual s'exposa a informació pública l'inici del procediment de declaració d'un punt de referència al Parc Nacional d'Aigüestortes i Estany de Sant Maurici i la seva àrea d'influència, que incorpora els municipis de: Alt Àneu, Espot, Esterri d'Àneu, la Guingueta d'Àneu, Naut Aran, Sort, la Torre de Cabdella, la Vall de Boí, Vilaller i Vielha e Mijaran.
La Direcció General de Qualitat Ambiental i Canvi Climàtic va donar audiència als consells comarcals de l'Alta Ribagorça, l'Aran, el Pallars Jussà i el Pallars Sobirà; als ajuntaments d'Alt Àneu, Espot, Esterri d'Àneu, la Guingueta d'Àneu, Naut Aran, Sort, la Torre de Cabdella, la Vall de Boí, Vilaller i Vielha e Mijaran, i a la Diputació de Lleida.
S'hi va presentar només una al·legació sol·licitant informació addicional, que es va respondre adequadament.
Finalitzat aquest procediment, la Direcció General de Qualitat Ambiental i Canvi Climàtic considera que encara no es donen les circumstàncies per poder declarar el punt de referència, ja que queden aspectes per concretar sobre les condicions que ha de complir l'enllumenat de determinats municipis.
Per contra, hi ha cinc municipis: Espot, la Guingueta d'Àneu, Sort, la Torre de Cabdella i la Vall de Boí, que ja estan treballant en la línia de protecció i han iniciat obres d'adequació de les seves instal·lacions d'il·luminació.
Malgrat que l'interès del Departament de Territori i Sostenibilitat és la declaració del Parc Nacional com a punt de referència, l'ampliació de la zona de protecció màxima envers la contaminació lumínica E1 a la totalitat del territori dels cinc municipis esmentats suposa un pas important en la protecció ambiental de la zona, ja que aquests envolten gairebé per complet els vessants sud i est del Parc, i, per tant, totes les actuacions de millora de l'enllumenat que duguin a terme en aplicació de la nova zonificació tindran uns efectes positius apreciables en la reducció de la contaminació lumínica de la zona.
En data 3 de febrer de 2020, la directora general de Qualitat Ambiental i Canvi Climàtic va proposar establir com a zona de protecció màxima E1 el territori de l'entorn del Parc Nacional d'Aigüestortes i Estany de Sant Maurici, integrat per cinc municipis de la zona, i modificar, per a l'àmbit indicat, el Mapa de la protecció envers la contaminació lumínica a Catalunya.
La Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
El Decret 190/2015, de 25 d'agost, de desplegament de la Llei 6/2001, de 31 de maig.
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya.
—1 Establir com a zona de protecció màxima envers la contaminació lumínica (E1) el territori extern a la zona perifèrica del Parc Nacional d'Aigüestortes i Estany de Sant Maurici, integrat pels municipis següents: Espot, la Guingueta d'Àneu, Sort, la Torre de Cabdella i la Vall de Boí.
Amb aquesta modificació, la totalitat del territori dels municipis esmentats passa a ser zona E1.
—2 Modificar el Mapa de la protecció envers la contaminació lumínica a Catalunya, aprovat per la Resolució TES/1536/2018, de 29 de juny, i publicat al web del Departament de Territori i Sostenibilitat ( http://sig.gencat.cat/visors/pcl.html ), per tal de reflectir-hi la nova zonificació dels cinc municipis indicats al punt 1, tal com figura a l'annex.
—3 Ordenar la publicació d'aquesta Resolució al Diari Oficial de la Generalitat de Catalunya i al portal de la Transparència.
Contra aquesta Resolució, que exhaureix la via administrativa, es pot interposar recurs potestatiu de reposició davant el mateix òrgan que l'ha dictat, de conformitat amb el que preveuen l'article 77 de la Llei 26/2010, de 3 d'agost, de règim jurídic i de procediment de les administracions públiques de Catalunya, i els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, en el termini d'un mes comptador a partir de l'endemà de la seva publicació al Diari Oficial de la Generalitat de Catalunya, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos comptadors de l'endemà de la publicació d'aquesta Resolució al Diari Oficial de la Generalitat de Catalunya, de conformitat amb les previsions de l'article 123 de la Llei 39/2015, d'1 d'octubre, i dels articles 10, 25 i 46 de la Llei 29/1998, de 13 de juliol, reguladora de la jurisdicció contenciosa administrativa, sens perjudici que es pugui interposar qualsevol altre recurs que es consideri procedent.